钦定古今图书集成/方舆汇编/职方典/第1262卷 > 《桃源行》胡宏
## 钦定古今图书集成/方舆汇编/职方典/第1262卷 > 《桃源行》胡宏

北归已过沅湘渡，骑马东风武陵路。山花无限不关
心，惟爱桃花古来树。闻说桃花更有源，居人共得仙
家趣。之子渔舟安在哉，我欲乘之望源去。江头相逢
老渔父，烟水茫茫云日暮。投竿拱手向我言，《桃源》言
说非真传。当时渔子鱼得钱，买酒醉卧桃花边。桃花
风吹入梦里，自与人世相周旋。靖节先生绝人世，奈
何记伪不考真。先生高步窘末代，雅志不肯为秦民。
故作斯文写幽意，要似寰海离风尘。不然山原远近
桃花开，宜有一片随水从东来。呜呼神明通八极，岂
特秘示桃源哉。我闻是言发深省，勒马却辞渔父回。
及晨遍览三春色，莫使风雨空莓苔。